Document ID: 32007D0464

PADOMES LĒMUMS
(2007. gada 5. jūnijs),
ar kuru atceļ Lēmumu 2005/186/EK par pārmērīgu budžeta deficītu Maltā
(2007/464/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 104. panta 12. punktu,
ņemot vērā Komisijas ieteikumu,
tā kā:
(1)
Ņemot vērā Komisijas ieteikumu saskaņā ar Līguma 104. panta 6. punktu, ar Padomes Lēmumu 2005/186/EK (1) tika nolemts, ka Maltā ir pārmērīgs budžeta deficīts. Padome atzīmēja, ka 2003. gadā vispārējais valdības deficīts bija 9,7 % no IKP (no kuriem 2,9 % no IKP bija izraisījušas vienreizējas operācijas), pārsniedzot Līgumā noteikto atsauces vērtību - 3 % no IKP, savukārt valsts parāda kopapjoms bija 72 % no IKP, un tam bija tendence arī 2004. gadā atšķirties no Līgumā noteiktās atsauces vērtības - 60 % no IKP.
(2)
Saskaņā ar Līguma 104. panta 7. punktu un 3. panta 4. punktu Padomes Regulā (EK) Nr. 1467/97 (1997. gada 7. jūlijs) par to, kā paātrināt un precizēt pārmērīga budžeta deficīta novēršanas procedūras īstenošanu (2), Padome 2004. gada 5. jūlijā adresēja Maltai ieteikumu novērst pārmērīgā budžeta deficīta situāciju vēlākais līdz 2006. gada beigām. Šis ieteikums tika publiskots.
(3)
Saskaņā ar Līguma 104. panta 12. punktu Padomes lēmums par pārmērīga budžeta deficīta pastāvēšanu jāatceļ, ja pārmērīgs budžeta deficīts attiecīgajā dalībvalstī pēc Padomes ieskatiem ir novērsts.
(4)
Saskaņā ar Līgumam pievienoto Protokolu par pārmērīga budžeta deficīta novēršanas procedūru Komisija sniedz procedūras īstenošanai nepieciešamos datus. Piemērojot minēto protokolu, dalībvalstīm jāsniedz dati par valdības deficītu un parādu, un citiem saistītiem mainīgajiem rādītājiem divas reizes gadā, t. i., līdz 1. aprīlim un līdz 1. oktobrim saskaņā ar 4. pantu Padomes Regulā (EK) Nr. 3605/93 (1993. gada 22. novembris) par to, kā piemērot Eiropas Kopienas dibināšanas līgumam pievienoto Protokolu par pārmērīga budžeta deficīta novēršanas procedūru (3).
(5)
Pamatojoties uz Komisijas (Eurostat) datiem, kas sniegti saskaņā ar Regulas (EK) Nr. 3605/93 8.g panta 1. punktu, pēc tam, kad Malta līdz 2007. gada 1. aprīlim sniedza paziņojumu, kā arī pamatojoties uz Komisijas dienestu 2007. gada pavasara prognozi, apstiprinās šādi secinājumi:
-
Vispārējās valdības deficīts ir samazināts no 10 % no IKP 2003. gadā līdz 2,6 % no IKP 2006. gadā, kas ir zem noteiktās deficīta atsauces vērtības - 3 % no IKP. Tas ir nedaudz labāk nekā noteikts 2006. gadam paredzētajā mērķī, ko noteica, atjauninot konverģences programmu 2006. gada janvārī, lai gan deficīts nedaudz pārsniedz mērķus, ko Padome noteikusi ieteikumā saskaņā ar 104. panta 7. punktu.
-
Laikposmā no 2003. gada līdz 2006. gadam izdevās panākt deficīta attiecības samazinājumu par vairāk nekā pusi (aptuveni četri procentu punkti) no 7,4 procentu punktiem no IKP, jo palielinājās ieņēmumi, ko nodrošināja netiešo nodokļu iekasēšanas jomā ieviestās izmaiņas, kā arī efektīvāka nodokļu iekasēšana. Izdevumu attiecības pret IKP samazinājums ir skaidrojums atlikušajiem 3,5 procentu punktiem - to daļēji sekmēja lielāks vienreizēju operāciju skaits, proti, zemes pārdošana, ko parasti reģistrē kā negatīvus izdevumus. Izdevumu attiecības samazinājums būtu mazāks, ja netiktu iekļauta būtiska vienreizēja izdevumus paaugstinoša maksājuma operācija, kas saistīta ar kuģu būvētavu pārstrukturēšanu un kura līdzvērtīga aptuveni 3 % no IKP 2003. gadā. Turklāt izdevumu samazināšanās tika panākta, samazinot publiskās iestādēs strādājošo skaitu un pārstrukturējot tās, ierobežojot darbinieku pieņemšanu darbā šajās iestādēs un veicot sociālo maksājumu kontroli.
-
Vienreizējas deficītu samazinošas operācijas laikposmā no 2004. līdz 2006. gadam vidēji bija aptuveni 1 % no IKP. Neveicot šādus vienreizējus pasākumus (0,7 % no IKP) deficīts 2006. gadā saglabātos virs atsauces vērtības 3,3 % apmērā no IKP. Strukturālās bilances uzlabojums, kas ir cikliski koriģēta bilance, neskaitot vienreizējus un citus pagaidu pasākumus, 2006. gadā tiek lēsts nedaudz vairāk nekā 1 % apmērā no IKP.
-
Attiecībā uz 2007. gadu Komisijas dienestu 2007. gada pavasara prognozē paredzēts, ka deficīts turpinās samazināties līdz 2,1 % no IKP, ko nodrošinās izdevumu papildu ietaupījumi. Vienreizējie pasākumi paredzēti 0,6 % apmērā no IKP, kas lielos vilcienos atbilst iepriekšējā gada apjomam, tādējādi bez vienreizējo pasākumu veikšanas deficīts būtu mazāks par atsauces vērtību. Tas visumā atbilst oficiālām deficīta aplēsēm 1,9 % apmērā no IKP, kā noteikts 2007. gada aprīļa paziņojumā. Attiecībā uz 2008. gadu pavasara prognozes liecina, ka, turpinot pašreizējo politiku, budžeta deficīts turpinās samazināties līdz 1,6 % no IKP (neveicot vienreizējus pasākumus). Tas norāda, ka ticamā un ilgtspējīgā veidā ir panākts deficīta līmenis, kas mazāks par noteikto robežvērtību - 3 % no IKP. Tiek plānots, ka strukturālā bilance 2007. gadā nedaudz uzlabosies, un, turpinot pašreizējo politiku, tā uzlabosies vēl par 1 procenta punktu 2008. gadā. Tas jāvērtē, ņemot vērā, ka jāpanāk virzība uz vidēja termiņa mērķa sasniegšanu attiecībā uz budžeta stāvokli, kas Maltas gadījumā ir strukturāli līdzsvarots budžets.
-
Valdības parāds ir samazinājies no tā maksimālā apjoma 73,9 % no IKP 2004. gadā līdz 66,5 % no IKP 2006. gadā. Saskaņā ar Komisijas dienestu 2007. gada pavasara prognozi paredzams, ka parāda attiecība turpinās samazināties līdz aptuveni 64,3 % līdz 2008. gada beigām, tādējādi tuvinoties atsauces vērtībai - 60 % no IKP.
(6)
Padome uzskata, ka pārmērīgais deficīts Maltā ir novērsts, un tāpēc Lēmums 2005/186/EK būtu jāatceļ,
IR PIEŅĒMUSI ŠO LĒMUMU.
1. pants
No vispārējā novērtējuma izriet, ka pārmērīgs budžeta deficīts Maltā ir novērsts.
2. pants
Ar šo atceļ Lēmumu 2005/186/EK.
3. pants
Šis lēmums adresēts Maltas Republikai.
Luksemburgā, 2007. gada 5. jūnijā

Labels: 2
15
18
11